ANBO-41

ANBO-41 – patobulinta aviakonstruktoriaus Antano Gustaičio lėktuvo ANBO-IV versija. 

1936 m. šiam žvalgybiniui lėktuvui ir bombonešiui įstatytas variklis "Bristol Pegasus XI“ (900 AG), patobulinta konstrukcija bei uždėtas trimentis medinis A. Gustaičio konstrukcijos propeleris. 

Pirmasis serijinis ANBO-41 (Nr. 671) buvo pagamintas 1936 m. gruodžio pabaigoje ir išbandytas 1937 m. sausio pradžioje.  

Iki 1937 m. pabaigos pagaminti 9 ANBO-41 (gamykliniai Nr. 671 - 679). Tai pačiais metais pakeitus sparnus ir variklį vienas ANBO-IV (Nr. 70) buvo modernizuotas iki ANBO-41 standarto. 1939 m. buvo pagaminta dar 10 lėktuvų (gamykliniai Nr. 890 - 899) su galingesniais "Bristol Pegasus XXIII“ varikliais.

Lėktuvai buvo naudojami tiek lavinimuisi (Mokomojoje eskadrilėje), tiek kaip bombonešiai (4-ojoje eskadrilėje), tiek ir kaip žvalgybiniai (2-ojoje, 6-ojoje ir 8-ojoje Karo aviacijos eskadrilėse).

Techniniai parametrai ir įranga 
1937 m. sausio 21 d. Lietuvos karo aviacijos priėmimo komisija (pirmininkas – mjr. V. Čemarka, nariai – mjr. B. Vaivada, plk. ltn. inž. A. Gavelis, lakūnas bandytojas – plk. ltn. L. Peseckas) pateikė lėktuvo ANBO-41 Nr.671 bandymo aktą (dokumentas Nr.30111/1). 

Jame pažymima, kad tuščio lėktuvo (su žiedu galiniams kulkosvaidžiams, dviem priekiniais kulkosvaidžiais ir elektros generatoriumi) svoris –1666 kg, benzino ir tepalo – 330 kg, naudingo krūvio (du lakūnai – 166 kg, du parašiutai – 13,6 kg, šoviniai grandelėse priešakiniams kulkosvaidžiams – 21,9 kg, vienas galinis žvalgo kulkosvaidis – 10 kg, šoviniai su dėžutėmis žvalgo kulkosvaidžiui – 22,2 kg, fotoaparatas rankinis – 8,5 kg, radijo stoties „Marconi“ komplektas – 30 kg, akumuliatorius – 21 kg) bendras svoris – 298 kg, pilnai įkrauto lėktuvo svoris – 2294 kg. Į 5 km aukštį lėktuvas pakilo per 8 min. 15 sek. Didžiausias greitis prie žemės – 320 km/h, 2 km aukštyje – 340 km/h. Mažiausias greitis prie žemės – 92,5 km/h. Kylant lėktuvas riedėdavo tik 60 m, tupiant – 150 m.Lėktuvo įrangą sudarė: du priekiniai sinchronizuoti kulkosvaidžiai Browning, dėžės 700 vnt. šovinių su grandelėmis priekiniams kulkosvaidžiams, dėžės priekinių kulkosvaidžių iššautų tūtelių surinkimui, kulkosvaidžio žiedas „Alkan“ vienam arba dviems žvalgo kulkosvaidžiams Browning, penkios dėžės po 100 šovinių galiniam kulkosvaidžiui, bombolaidis „Alkan“ 16 bombų po 12,5 kg, radijo stotis (siųstuvas, imtuvas, priedai), variklio varomas elektros generatorius, didelės talpos akumuliatorius, numatyta vieta įrengti tūpimo prožektorių, išorinius navigacinius žibintus ir kabinų apšvietimą, lizdus signalinėms tūpimo raketoms, numatyta vieta rankiniam fotoaparatui, automatiniam elektriniam fotoaparatui, respiratoriui, aviafonui (pokalbio tarp pilotų įrangai), įrengtas variklio užvedimo rankinis inercinis starteris, variklio kontrolės įrengimai bei prietaisai, navigaciniai prietaisai, įskaitant prietaisus aklam skridimui. 

Komisija teigiamai įvertino piloto ir žvalgo kabinų komfortą, lėktuvo pavaldumą kylant, tupiant ir manevruojant, pavojingų vibracijų ir deformacijų nebuvimą pikiruojant dideliu greičiu ir staigiuose posūkiuose.

Dažymo schema 

ANBO-41 buvo dažomi ketvirtajame dešimtyje nusistovėjusia Karo aviacijos spalvų schema: liemuo, kilis su posūkio vairu, bei viršutinė sparnų ir horizontalių uodegos plokštumų dalis – ryškia tamsiai žalia spalva, o sparnų ir horizontalių uodegos plokštumų apačia – sidabrine). Variklio žiedas buvo natūralios aliuminio spalvos, išskyrus priekinę, plieninę jo dalį – kolektorių, kuris gretai įgaudavo rusvą pakaitinto metalo spalvą.

Nustačius, kad iš 300–500 m nuotolio lėktuvų skiriamieji ženklai jau neįžiūrimi, 1938 m. Lietuvos karo aviacijos lėktuvų ženklinimas modifikuotas. Vyčio kryžiai sparnų apačioje patalpinami žaliuose ruožuose. Posūkio vairas dažomas žalia spalva. Visi kovos lėktuvai buvo paženklinti pagal naująjį standartą.

1939 metais pradėtas naudoti kamufliažinė spalvų schema: ant žaliai dažytų liemenų ir sparnų viršaus buvo užpurškiamos juodos spalvos dėmės. Ant kai kurių lėktuvų liemens (pvz. Nr. 672) iš abejų pusių buvo piešiama nuo žvalgo kabinos atgal 45 laipsnių kampu einanti siaura trispalvė juostelė. 

Į sovietinio 29–ojo teritorinio šaulių korpuso atskirąją eskadrilę patekę ANBO-41 buvo eksploatuojami su lietuvišku kamufliažu, ant sparnų vietoje Vyčio kryžių buvo piešiamos raudonos žvaigždės, ant posūkio vairų Vyčio kryžiai buvo užtepti, o raudonos žvaigždės nupieštos ties liemens viduriu. Latviškoje Liuftvafės eskadrilėje Rytų fronte naudoti ANBO-41 buvo perdažyti šviesiai rudu ir tamsiai pilku kamufliažu, ant liemens geltonoje vertikalioje juostoje buvo piešiamas Liuftvafės kryžius, o ant posūkio vairo - baltame stačiakampyje - latviška (raudona ir atvirkščia) svastika. "Vokiški" ANBO-41 išsaugojo lietuviškus registracijos numerius.

Parametrai

Operatoriai 

 Mokomoji eskadrilė
2-oji eskadrilė
4-oji eskadrilė
6-oji eskadrilė

 DVRA 29-ojo teritorinio korpuso aviacija (Tautinė eskadrilė) (1940-1941 m.)

 SS Latvių legiono aviacija (1941-1943 m.)

Literatūra 

 (EN) ANBO, https://www.sas1946.com/main/index.php?topic=56837.0
(RU) ANBO 41, Уголок неба, http://www.airwar.ru/enc/other2/anbo41.html
(LT) ANBO-41, Plieno sparnai, https://www.plienosparnai.lt/page.php?31
(LT) Aviacijos muziejuje išskirtinis įvykis – kelias dienas bus leidžiama apžiūrėti ANBO-IV brėžinius, LRT, https://www.lrt.lt/naujienos/lietuvoje/2/1255209/aviacijos-muziejuje-isskirtinis-ivykis-kelias-dienas-bus-leidziama-apziureti-anbo-iv-brezinius

Išnašos 

ANBO
Bombonešiai
Žvalgybiniai lėktuvai
Parasolis